Már munka nélkül is jár tiszteletdíj az önkormányzati képviselőknek
Lakitelek nagyközség honlapja
Felföldi Zoltán oldala
Lakiteleki Tornaegylet
2017. október 14. szombat, 06:53
Egy sokéves hagyomány változott meg idén tavasszal. Korábban képviselő-testületi és bizottsági munkában való részvételhez kötötték a tiszteletdíj folyósítását, azonban ezt a rendelkezést márciusban eltörölték, azóta minden képviselőnek havonta érkezik fix, ha járt ülésen, ha nem.
2007 tavaszán fogadták el a képviselők, bizottsági elnökök és bizottsági tagok tiszteletdíjáról szóló helyi önkormányzati rendeletet. Ez kimondja, hogy az önkormányzati képviselők tiszteletdíjra jogosultak, ami a közszolgálati tisztviselőkről szóló törvény alapján a Magyarország adott évi költségvetéséről szóló törvényben meghatározott illetményalap összegével egyezik meg.
A tiszteletdíjak folyósítása a legutóbbi módosítás előtt a Képviselő-testület, illetve a bizottságok munkájában való részvételhez volt kötött. A tiszteletdíjak teljes összegét csak akkor fizethették ki, ha a képviselő, bizottsági tag, illetve bizottsági elnök a tárgyhavi képviselő-testületi, bizottsági ülések mindegyikén részt vett. Hiányzás esetén a tiszteletdíj a hiányzás tartamának megfelelő mértékben csökkentett összeggel volt folyósítható. Ennek igazolására a képviselő-testületi, illetve bizottsági ülések jelenléti íve szolgált.
A 2017. március 9-i képviselő-testületi ülésen Zobokiné Kiss Anita polgármester kezdeményezte a tiszteletdíjakról szóló rendelet módosítását. Az előterjesztéshez lényegi tartalmi indoklás nem volt, az ülésen Bende László képviselő jegyezte meg, hogy nem a tiszteletdíj összegének változásáról van szó.
Valóban, az összeg nem változott, azonban egy lényeges feltétel igen: a képviselő-testület tagjai a rendeletből egyhangúan törölték a testületi és bizottsági üléseken való részvétel szükségességét, mint a tiszteletdíj kifizetésének feltételét. Központi szabályozás nincs, minden település maga állapítja meg ennek rendjét. Így március óta – ahogy a címben is utaltunk rá – a rendelet szerint már munka, azaz az üléseken való jelenlét nélkül is jár tiszteletdíj az önkormányzati képviselőknek. Március óta számos hiányzás előfordult.
A Laki Konyha ajánlata
Aktuális heti étlap